Diari Oficial de la Generalitat Valenciana


Sumari del DOGV 5663, del 19-12-2007 (2007/15110)

RESOLUCIÓ de 5 de desembre del 2007, de la Presidència de l'Acadèmia Valenciana de la Llengua, per la qual es publica l'acord del Ple de l'Acadèmia Valenciana de la Llengua del 30 de novembre del 2007, pel qual es convoquen ajudes per a cursos de valencià adreçats als immigrants.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5663

Data del DOGV
:   19-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15004


Data del document
:   05-12-2007

Organisme emissor
:   Acadèmia Valenciana de la Llengua

Tipus de document
:   Resolució

Anàlisi jurídica

 Descriptors 

:   * llengua regional
    * ajuda pública
    * suport econòmic
    * migrant

RESOLUCIÓ de 5 de desembre del 2007, de la Presidència de l'Acadèmia Valenciana de la Llengua, per la qual es publica l'acord del Ple de l'Acadèmia Valenciana de la Llengua del 30 de novembre del 2007, pel qual es convoquen ajudes per a cursos de valencià adreçats als immigrants. [2007/15464]
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:
Acord del Ple de l'Acadèmia Valenciana de la Llengua, de 30 de novembre de 2007, pel qual es convoquen ajudes per a cursos de valencià adreçats als immigrants.
Entre les competències que la Llei 7/1998, del 16 de setembre, de la Generalitat Valenciana, de Creació de l'Acadèmia Valenciana de la Llengua, atribuïx a esta entitat, figura la de "vetlar per l'ús normal del valencià i defendre la seua denominació i entitat" (art. 7.d). En exercici d'esta competència, l'AVL vol afavorir el coneixement i la difusió de la nostra llengua entre tots els habitants de la Comunitat Valenciana. En eixe sentit, cal anotar que la immigració d'estrangers és un fenomen ben recent que mereix un tracte especial per part de les institucions públiques. L'Acadèmia Valenciana de la Llengua, conscient d'esta realitat social, pretén contribuir a la plena integració dels nouvinguts i garantir el futur de la nostra llengua. A fi de garantir estos objectius, l'any 2006 l'AVL va crear una línia d'ajudes per a la difusió i promoció del valencià entre els immigrants, dotada amb 50.000,00 €, amb càrrec a la qual es van impartir 20 cursos. L'any 2007 es va ampliar la dotació econòmica fins als 60.000,00 € i es van atorgar ajudes per a impartir 34 cursos.
A fi de poder fer efectives estes ajudes, el Ple de l'AVL, en sessió de 30 de novembre de 2007,
Acorda
Primer
Convocar ajudes per a cursos de valencià adreçats als immigrants, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.
Segon
L'import global màxim de les ajudes és de 60.000 €, que es pagaran a càrrec del Pressupost de la Generalitat Valenciana de l'any 2008, secció 17 «Acadèmia Valenciana de la Llengua», línia «Ajudes a la difusió i promoció del valencià entre els immigrants», codi T5411, del capítol IV, del programa 541.10, codi comptable 4906-3-51-26.
Tercer
Esta convocatòria es condiciona a la provisió de crèdit adequat i suficient en els pressuposts de l'AVL.
DISPOSICIONS FINALS
Primera
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'este acord.
Segona
Este acord entrarà en vigor l'endemà de la publicació en el Diari Oficial de la Comunitat Valenciana.
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament el recurs de reposició, o bé es podrà plantejar directament el recurs contenciós administratiu en els terminis i davant dels òrgans que s'indiquen a continuació:
a) El recurs de reposició s'ha d'interposar davant del Ple de l'AVL en el termini d'un mes comptador des de l'endemà de la publicació.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
València, 5 de desembre de 2007.- La presidenta: Ascensió Figueres Górriz.
ANNEX I
Bases per a la concessió d'ajudes per a cursos de valencià adreçats als immigrants
TÍTOL I
Disposicions generals
Article 1. Objecte
La present convocatòria té per objecte la concessió d'ajudes per a cursos de valencià adreçats als immigrants a la Comunitat Valenciana.
Article 2. Característiques dels cursos
1. Destinataris: immigrants a la Comunitat Valenciana.
2. Duració mínima: 60 hores.
3. Continguts: els cursos han de respectar els acords normatius de l'Acadèmia Valenciana de la Llengua i s'han d'ajustar a les orientacions que notifique la institució en l'acord d'adjudicació.
4. Nombre d'alumnes mínim per curs: 10.
5. El professorat que impartisca els cursos ha de posseir, necessàriament, alguna de les titulacions següents:
- Llicenciat en Filologia Valenciana o equivalent.
- Diploma de Mestre de Valencià expedit per la conselleria de Cultura, Educació i Esports.
6. Els cursos han de ser gestionats directament per les entitats beneficiàries i no se'n pot subcontractar la gestió a unes altres empreses o entitats.
Article 3. Beneficiaris de les ajudes
Poden ser beneficiaris d'estes ajudes les fundacions o entitats sense ànim de lucre, legalment constituïdes, que realitzen cursos de valencià per a immigrants.
Article 4. Tipus d'ajudes
Les ajudes són de tipus econòmic, i es destinaran a retribuir el professorat dels cursos de valencià, el material bibliogràfic i audiovisual per a la realització dels cursos i altres gastos generals. Amb càrrec als gastos generals derivats de l'organització del curs no es pot subvencionar més del 10% de l'import de l'ajuda.
L'import de la subvenció no pot ser, en cap cas, d'una quantitat que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada (art. 19.3 de la Llei General se Subvencions).
Article 5. Presentació de sol·licituds i termini
Les sol·licituds per a obtindre les ajudes regulades per la present convocatòria s'han de dirigir a l'Acadèmia Valenciana de la Llengua, i s'han de presentar en el model normalitzat (que consta en l'annex II) en el registre de l'Acadèmia, ubicat en el monestir de Sant Miquel dels Reis, avinguda de la Constitució, 284 (CP 46336), de València, o s'han de tramitar per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
A les sol·licituds s'han d'adjuntar els documents que s'assenyalen a continuació:
a) Memòria descriptiva de les activitats de l'entitat que impartix els cursos, on cal fer constar si se n'han impartit d'altres anteriorment.
b) Pressupost econòmic dels cursos, on s'especifiquen els gastos i els ingressos prevists, i on es faça constar si es perceben o no altres ajudes econòmiques per a la impartició dels cursos. En el pressupost econòmic cal fer constar, si és el cas, el cost del professorat, el material bibliogràfic i audiovisual per a la realització dels cursos i els gastos de caràcter general.
3. Les sol·licituds s'han de presentar en el termini de 30 dies naturals, comptadors a partir de l'endemà de la publicació d'esta convocatòria.
Article 6. Criteris d'avaluació de les sol·licituds
Els criteris d'avaluació de les sol·licituds d'ajudes per a impartir cursos de valencià són els següents:
a) Nombre de cursos per als quals se sol·liciten les ajudes.
b) Activitats realitzades i projectes que es pretenen dur a terme.
Article 7. Resolució de la concessió d'ajudes
1. L'AVL pot demanar al sol·licitant l'aportació addicional d'altres documents o dades complementàries que considere necessaris per a resoldre sobre la sol·licitud presentada.
2. Les ajudes es concediran per acord de la Junta de Govern, a proposta del comité avaluador format pels senyors següents:
President: Josep Lluís Doménech Zornoza.
President de la Secció d'Assessorament Lingüístic.
Secretari: Agustí Colomer Ferrándiz.
Cap de Gestió Administrativa.
Vocals: Artur Ahuir López.
Secretari de la Secció d'Assessorament Lingüístic.
Albert-Guillem Hauf Valls.
Vocal de la Secció de Foment de l'Ús del Valencià.
Joan Enric Tamarit Llop.
Cap de Gestió Econòmica.
3. La Junta de Govern, a proposta del comité avaluador, pot declarar deserta, totalment o parcialment, l'adjudicació de les ajudes convocades, i es reserva la facultat d'interpretar el contingut d'esta convocatòria a l'efecte de l'adjudicació d'ajudes.
4. L'acord de concessió de les ajudes es prendrà i notificarà en el termini de tres mesos comptadors a partir de l'endemà de la publicació en el Diari Oficial de la Comunitat Valenciana de la resolució de la Presidència de l'AVL, per la qual es convoquen estes ajudes. Vençut este termini sense que s'haja dictat i notificat una resolució expressa, els interessats poden entendre desestimades les seues pretensions per silenci administratiu.
5. L'adjudicació es notificarà a les entitats beneficiàries i, si és el cas, es publicarà en el Diari Oficial de la Comunitat Valenciana.
Article 8. Control de les accions
L'AVL podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que corresponguen.
Article 9. Justificació i liquidació de les ajudes concedides
1. Les entitats beneficiàries de les ajudes han de presentar, abans del 6 de desembre de 2008, els documents següents:
- Memòria justificativa que incloga la relació de gastos i, si és el cas, d'ingressos.
- Fotocòpia compulsada dels documents que justifiquen els gastos dels cursos de valencià per a immigrants (professorat, material i gastos generals), per un import superior al de l'ajuda concedida. Tots els gastos s'han d'haver efectuat dins de l'exercici de 2008. A compte dels gastos no pot figurar cap material inventariable. El màxim justificable en concepte de gastos generals és del 10% de l'import de l'ajuda.
- Certificat de la Presidència o la Secretaria de l'entitat que especifique el nombre de cursos de valencià impartits, o en curs d'impartició, i la llista d'assistents, amb especificació de la llengua materna dels alumnes.
- Si amb posterioritat al termini de presentació de les sol·licituds les entitats han rebut una altra ajuda per a la mateixa finalitat, ho han de fer constar.
- Si l'import de l'ajuda supera la quantitat de 1.803,03 €, els sol·licitants han d'acreditar que estan al corrent de les obligacions tributàries davant de la hisenda estatal i de la Comunitat Valenciana, com també davant de la Seguretat Social, d'acord amb el que establix l'article 47.7 del Decret Legislatiu, del 26 de juny del 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
2. Si, arribat el dia 6 de desembre de 2008, no s'ha aportat la documentació assenyalada en el punt anterior, s'entén que el beneficiari renuncia a la subvenció concedida.
Article 10. Obligacions del beneficiari
1. L'alteració d'alguna de les característiques del projecte aprovat, com ara l'incompliment de les condicions i dels terminis establits en la convocatòria, la falta de justificació dels gastos efectivament realitzats i la concessió amb posterioritat a la presentació de la sol·licitud d'altres ajudes públiques per a la mateixa finalitat, pot donar lloc a la minoració de la subvenció concedida.
2. En els cursos impartits s'ha de fer constar de manera explícita l'ajuda de l'AVL.